Document ID: 32011D0201
Publication Date: 2011-02-28

Title and Content:
PADOMES LĒMUMS
(2011. gada 28. februāris)
par to, lai noslēgtu Brīvprātīgu partnerattiecību nolīgumu starp Eiropas Kopienu un Kamerūnas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT)
(2011/201/ES)
EIROPAS SAVIENĪBAS PADOME,
ņemot vērā Līgumu par Eiropas Savienības darbību un jo īpaši tā 207. panta 3. punkta pirmo daļu un 4. punkta pirmo daļu saistībā ar tā 218. panta 6. punkta a) apakšpunkta v) punktu, kā arī 218. panta 7. punktu,
ņemot vērā Eiropas Komisijas priekšlikumu,
ņemot vērā Eiropas Parlamenta piekrišanu,
tā kā:
(1)
Eiropas Komisija 2003. gada maijā pieņēma paziņojumu Padomei un Eiropas Parlamentam “Meža tiesību aktu ieviešana, pārvaldība un tirdzniecība (FLEGT): ES Rīcības plāna priekšlikums”, kurā tika aicināts ieviest pasākumus nelikumīgas mežizstrādes novēršanai, izstrādājot brīvprātīgus partnerattiecību nolīgumus ar koksnes ražotājvalstīm. Padome par minēto rīcības plānu pieņēma secinājumus 2003. gada oktobrī (1), un Eiropas Parlaments par to pieņēma rezolūciju 2005. gada 11. jūlijā (2).
(2)
Saskaņā ar Padomes Lēmumu 2011/200/ES (3)2010. gada 27. septembrī tika parakstīts Brīvprātīgs partnerattiecību nolīgums starp Eiropas Savienību un Kamerūnas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT) (turpmāk “nolīgums”), ņemot vērā tā noslēgšanu.
(3)
Nolīgums būtu jānoslēdz,
IR PIEŅĒMUSI ŠO LĒMUMU.
1. pants
Ar šo Savienības vārdā tiek apstiprināts Brīvprātīgais partnerattiecību nolīgums starp Eiropas Savienību un Kamerūnas Republiku par meža tiesību aktu ieviešanu, pārvaldību un kokmateriālu un koksnes izstrādājumu tirdzniecību uz Eiropas Savienību (FLEGT).
Nolīguma teksts ir pievienots šim lēmumam.
2. pants
Padomes priekšsēdētājs ar šo tiek pilnvarots norīkot personu, kas tiesīga Savienības vārdā veikt nolīguma 31. pantā paredzēto paziņošanu, lai tas kļūtu saistošs Savienībai.
3. pants
Īstenošanas apvienotajā padomē un Apvienotajā uzraudzības komitejā, kas izveidotas saskaņā ar nolīguma 19. pantu, Savienību pārstāv Komisijas pārstāvji.
Dalībvalstis var piedalīties Īstenošanas apvienotās padomes un Apvienotās uzraudzības komitejas sanāksmēs kā Savienības delegācijas dalībnieki.
4. pants
Lai izdarītu grozījumus nolīguma pielikumos, pamatojoties uz tā 29. pantu, Komisija saskaņā ar Padomes Regulas (EK) Nr. 2173/2005 (2005. gada 20. decembris) par FLEGT licencēšanas sistēmas izveidi kokmateriālu importam Eiropas Kopienā (4) 11. panta 3. punktā noteikto procedūru tiek pilnvarota Savienības vārdā apstiprināt šādus grozījumus.
5. pants
Šis lēmums stājas spēkā tā pieņemšanas dienā.
Briselē, 2011. gada 28. februārī

Classification:
Level 1 Categories: 100160
100147
100156
100161
100144
Level 2 Categories: 100280
100191
100251
100274
100193
100176
Level 3 Categories: 1386
5424
2488
614
4040
2487
2505
All Categories: 1386
2505
2754
5095
5404
5542
614
6268